Palsgård
Palsgård, hovedgård (sædegård) i Hosby 4 km nord for Juelsminde. Omkring 1500 opførtes på et højt voldsted en hovedbygning på ældre hvælvede kældre. Den ombyggedes 1734 ved J.G. Hödrich og 1803-06 i nyklassicisme af Philip Lange (1756-1805), der tilføjede de to lave sidefløje. Parken er anlagt 1898-1900 af den britiske havearkitekt H.E. Milner (1846-1906). 
Palsgård blev 1908 erhvervet af fabrikant Einar Schou (d. 1925), der lod et stort fabrikskompleks opføre 1918-20. 1952 blev godset omdannet til et familieejet aktieselskab, hvis aktier siden 1977 tilhører Schou-Fondet.

Palsgård Gods A/S omfatter 1012 ha (1998).